Hver fjerde på Nordjyllands Landbrugsskole er pige

Hvor landbrugsfaget tidligere var et traditionelt mandefag, er der år efter år flere og flere piger, der søger ind på skolerne. Hver fjerde elev på Nordjyllands Landbrugsskole er pige. - Der er rigtig mange arbejdsopgaver, som pigerne er dygtige til at løse. Det tror jeg, at der er mange, der endelig har fået øjnene op for, siger forstander for Nordjyllands Landbrugsskole, Niels Kvist Jensen til DR Nordjylland. Niels Kvist Jensen mener, at en af grundene til den øgede kvindelige interesse er, at landbruget er blevet moderniseret. Hvor det før var meget fysisk krævende at være landmand, kan kvinderne i dag, takket være teknologien, også være med uden at få skader.